טור מנוקד אורח חיים תקיג
בֵּיצָה שֶׁנּוֹלְדָה בְּשַׁבָּת וְיוֹם טוֹב, אָסוּר לִיגַּע בָּהּ וְכָל שֶׁכֵּן שֶׁלֹּא לְאָכְלָהּ.
וַאֲפִלּוּ סָפֵק נוֹלְדָה בְּיוֹם טוֹב אוֹ בְּחוֹל אֲסוּרָה.
וַאֲפִלּוּ נִתְעָרְבָה בְּאֶלֶף כֻּלָּן אֲסוּרוֹת.
וְאַבִי הָעֶזְרִי אָסַר אֲפִלּוּ הַתַּבְשִׁיל שֶׁנַּעֲשָׂה בְּסָפֵק בֵּיצָה שֶׁנּוֹלְדָה בְּיוֹם טוֹב, וְכֵן כָּתַב הָרַב רַבֵּנוּ מֵאִיר מֵרוֹטֶנְבּוּרְג.
וּלְפִי מַה שֶׁפֵּרֵשׁ רַבֵּנוּ תַּם דְּהָא דְּאָמְרִינַן 'דָּבָר שֶׁיֵּשׁ לוֹ מַתִּירִין לֹא בְּטִיל' - דַּוְקָא כְּשֶׁהוּא בְּעֵין אֲבָל טַעֲמוֹ בָּטֵל בְּשִׁשִּׁים, 
הָיָה נִרְאֶה שֶׁהַתַּבְשִׁיל מֻתָּר, כֵּיוָן שֶׁלֹּא נִתְכַּוֵּן לְבַטְּלָהּ.
וּמֻתָּר לִכְפּוֹת עָלֶיהָ כְּלִי שֶׁלֹּא תִּשָּׁבֵר, וּבִלְבַד שֶׁלֹּא יִגַּע בָּהּ הַכְּלִי.

וּבְיוֹם טוֹב שֵׁנִי מֻתֶּרֶת, בִּשְׁנֵי יָמִים טוֹבִים שֶׁל גַּלִּיּוֹת.
אֲבָל בִּשְׁנֵי יָמִים טוֹבִים שֶׁל רֹאשׁ הַשָּׁנָה, אוֹ מִשַּׁבָּת לְיוֹם טוֹב שֶׁלְּאַחֲרָיו, אוֹ מִיּוֹם טוֹב שֶׁלִּפְנֵי הַשַּׁבָּת לְשַׁבָּת, אֲסוּרָה בַּשֵּׁנִי.
בֵּיצָה שֶׁיָּצְאָה רֻבָּהּ מֵעֶרֶב יוֹם טוֹב וְחָזְרָה וְיָצְאָה בְּיוֹם טוֹב - מֻתֶּרֶת, דַּחֲשִׁיב לֵדָה מִשֶּׁיָּצְאָה רֻבָּהּ.
הִלְכָּךְ אֲפִלּוּ בָּדַק בְּקִנָּהּ שֶׁל תַּרְנְגֹלֶת מֵעֶרֶב יוֹם טוֹב סָמוּךְ לַחֲשֵׁכָה, וְלֹא מָצָא בָּהּ בֵּיצִים, וּלְמָחָר הִשְׁכִּים וּמָצָא בָּהּ בֵּיצִים - מֻתָּרוֹת.
שֶׁתַּרְנְגֹלֶת אֵינָהּ יוֹלֶדֶת בַּלַּיְלָה וּבְוַדַּאי מֵאֶתְמוֹל יַלְדָּה.
אַף עַל פִּי שֶׁבָּדַק אֶתְמוֹל וְלֹא מָצָא בָּהּ - אָנוּ תּוֹלִין שֶׁמֵּאֶתְמוֹל יָצָא רֻבָּהּ וְחָזְרָה.
וּכְגוֹן דְּאִיכָּא זָכָר בַּהַדָהּ, וַאֲפִלּוּ עַד שִׁשִּׁים בָּתִּים.
וּבִלְבַד שֶׁלֹּא יַפְסִיק נָהָר שֶׁאֵין בּוֹ גֶּשֶׁר - שֶׁאָז אֵינָהּ יוֹלֶדֶת בַּלַּיְלָה.
אֲבָל אִי לֵיכָּא זָכָר בַּהַדָהּ - לֹא, שֶׁאָז יוֹלֶדֶת בַּלַּיְלָה.
וְאִם לֹא בָּדַק מֵעֶרֶב יוֹם טוֹב - אֲפִלּוּ אִי לֵיכָּא זָכָר בַּהַדָהּ שָׁרְיָא, דְּתָלֵינַן דְּמֵאֶתְמוֹל הָיְתָה שָׁם, דְּאַף בְּלֹא זָכָר רֻבָּן יוֹלְדוֹת בַּיּוֹם.
הִלְכָּךְ - מֻתָּר לִקַּח בֵּיצִים מִן הַגּוֹי בְּלֵיל רִאשׁוֹן שֶׁל יוֹם טוֹב, דְּתָלֵינַן מֵעֶרֶב יוֹם טוֹב יָלְדָה.
וְכֵן בְּלֵיל שֵׁנִי בִּשְׁנֵי יָמִים טוֹבִים שֶׁל גַּלִּיּוֹת.
אֲבָל לֹא בְּלֵיל שֵׁנִי שֶׁל רֹאשׁ הַשָּׁנָה, וְלֹא בְּלֵיל רִאשׁוֹן שֶׁל יוֹם טוֹב שֶׁאַחַר הַשַּׁבָּת, דְּאֵימוּר מֵאֶתְמוֹל הֲוָה.

הַשּׁוֹחֵט תַּרְנְגֹלֶת וּמָצָא בָּהּ בֵּיצִים גְּמוּרוֹת - מֻתָּרוֹת.
וַאֲפִלּוּ בְּיוֹם טוֹב שֶׁלְּאַחַר הַשַּׁבָּת.

אֶפְרוֹחַ שֶׁנּוֹלָד בְּיוֹם טוֹב -
יֵשׁ מַתִּירִין.
וְהַגְּאוֹנִים אוֹסְרִין, וְגַם רִי"ף אוֹסֵר.

וְאִם נוֹלָד בְּשַׁבָּת -
כָּתַב אָחִי הָרַב רַבֵּנוּ יְחִיאֵל זַ"ל - שֶׁאָסוּר בְּיוֹם טוֹב שֶׁלְּאַחֲרָיו מִשּׁוּם הֲכָנָה.
דְּוַדַּאי שַׁיָּךְ בֵּהּ הֲכָנָה דְּבְּעוֹדוֹ בִּקְלִפָּתוֹ לֹא הָיָה רָאוּי לִכְלוּם.